সৌভিক ঘাড় নাড়ল – অ্যাগ্রিড। ওন পয়েন্ট ওয়ান। পোর্ট থেকে যাত্রীদের নামধাম না পাওয়া গ্যালেও নামের একটা তালিকা ক্রসচেক করে পেয়েছি। সেকালে জাহাজযাত্রার খবর নিউজপেপারে বিজ্ঞাপন দিয়ে ঘোষণা করা হতো। যাত্রীদের নামধামও অনেক সময় ছাপানোর চল ছিল। তাই অমৃতবাজার-যুগান্তরের ডাটাবেসটা একবার দেখতে ডিডির লাইব্রেরিকে বললাম। তারাও জানাচ্ছে নয়জন যাত্রী। যুগান্তর নাম আর পরিচয়ও ছেপেছে। উইলসনের নামটা আছে। দুজন হাবিলদারের নাম আছে, হাবিলদারদের পরিচয়ে যদিও স্বদেশি বেওসায়ী (ব্যবসায়ী) লেখা রয়েছে; কিন্তু নৃপেণের নাম অবধি নেই। কানাই মন দিয়ে শুনছিলেন। সৌভিকের ক্রসচেক করার পদ্ধতিতে তিনি বেশ খুশি। কিন্তু জাহাজের যাত্রীসংখ্যা তার কাছে কোনো ক্লু নয়। সৌভিককে কানাই বললেন, দশ না নয় সেটা ব্যাপার না। নৃপেণের নাম ইচ্ছা করেই বাদ দেওয়া হয়েছে কলকাতা পুলিশের নির্দেশেই। পুলিশ কখনো চাইবে না, নৃপেনের সম্ভাব্য সহযোগীরা এই জাহাজযাত্রার দিনক্ষণ ও অন্যান্য খবর জানুক। তাতে জাহাজের বিপদের আশঙ্কাই বাড়বে। বিপস্নবীরা মাঝগঙ্গায় বন্দিকে লুট করতে পারে। আর জাহাজে বন্দি যাচ্ছে বলে ঢাক পিটিয়ে বাকি যাত্রী আর তাদের ফ্যামিলিকেও ভয় দেখাতে পারে। তো ঠিকই আছে। উইলসন, রাম আর নবীন যখন জর্জে আছে, তখন আপাতত ধরে নেওয়া যাক ও আছে। আর কারা কারা যাত্রী?